Nafarroako Parlamentuko Mahaiak, 2020ko irailaren 14an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea José Javier Esparza Abaurrea jaunak aurkezturiko mozioa, zeinaren bidez Nafarroako Gobernua premiatzen baita Espainiako Gobernuari exigi diezaion AIREF-Erantzukizun Fiskaleko Agintaritza Independenteak 2020rako eta 2021erako baimentzen dion gehieneko defizit-mugara iritsi ahal izatea.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2020ko irailaren 14an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikita dagoen José Javier Esparza Abaurreak, Legebiltzarreko Erregelamenduan xedatuaren babesean, honako mozio hau aurkezten du, Osoko Bilkuran eztabaidatzeko:

Aurtengo martxoaz geroztik Espainian eta Nafarroan pairatzen ari garen osasun-krisia krisi ekonomiko larri bat eragiten ari da, eta horrek berekin ekarriko du zenbait gairekin lotutako gastuak handitzea eta diru-sarreretan izugarrizko jaitsiera izatea, eta, ondorioz, 2020rako Nafarroako Aurrekontu Orokorrak baliorik gabe geratzea.

Egoera horren aurrean, beharrezkoa da zorpetzeko dugun gaitasunera jotzea, Espainiako Gobernuarekin negoziatu baita, gure foru-araubidearen esparruan. Negoziazio horretan, Nafarroako Gobernuak lortu zuen akordioa % 2,3ko defizit-muga bat izan zen (lehendakariaren arabera, % 2,6raino zabaldu daitekeena), bi kasuetan AIREF-Erantzukizun Fiskaleko Agintaritza Independenteak Nafarroarentzat onartutako defizit-mugaren azpitik, zeina % 2,9 eta % 3,9 arteko tartean baitago.

Hori gertatu den bitartean, Euskal Autonomia Erkidegoari Espainiako Gobernuak % 2,6ko defizit-muga aitortu dio, eta muga hori bat dator AIREF-Erantzukizun Fiskaleko Agintaritza Independenteak erkidego horretarako onartutako tartearen maila gorenarekin ( % 1,9 eta % 2,6 artekoa).

Gehieneko muga hori, Nafarroa zigortzen duena, beharbada ez da nahikoa izanen Foru Ogasunaren diru-sarreretan gertatu den jaitsiera ikusita, eta, murrizketez gain, lehiarako desabantaila ere ekar dezake gure erkidegoarentzat.

Horregatik, beharrezkoa da Espainiako Gobernuak Nafarroari gure erkidegoak jasan dezakeen defizit-muga handiena aitortzea, eta, ondoren, Nafarroako Gobernuak tarte horren barruan behar dena erabiltzea, aurrean dugun krisi ekonomiko eta sozial honi aurre egin ahal izateko.

Horregatik guztiagatik, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du Espainiako Gobernuari exigi diezaion AIREF-Erantzukizun Fiskaleko Agintaritza Independenteak 2020rako eta 2021erako baimentzen dion gehieneko defizit-mugara iritsi ahal izatea.

Iruñean, 2020ko irailaren 10ean

Foru parlamentaria: José Javier Esparza Abaurrea